अरब सागर में भारतीय तटरक्षक बल के पीछा किए जाने के बाद विस्फोट करने वाली रहस्यमयी नौका के मलबे और उस पर सवार चार लोगों के शव खोजने का काम चल रहा है। मलबा उन लोगों के इरादे के बारे में नतीजे पर पहुंचने में जांचकर्ताओं के लिए महत्वपूर्ण साबित होगा। तटरक्षक बल ने ‘प्रवासी भारतीय दिवस’ और ‘वाइब्रेंट गुजरात’ कार्यक्रमों को ध्यान में रखते हुए गुजरात समुद्री सीमा पर गश्त और हवाई निगरानी बढ़ा दी है। अगले हफ्ते होने जा रहे इन कार्यक्रमों में प्रधानमंत्री नरेंद्र मोदी और कई विदेशी नेता शामिल होंगे। तटरक्षक बल के कमांडर (उत्तर पश्चिम क्षेत्र) कुलदीप सिंह श्योराण ने पत्रकारों से कहा कि नौका के मलबे और इसके चालक दल के सदस्यों के शवों की खोज जारी है।